Klerekasdilemma – moet ek dit koop?Foto ter illustrasie. (Foto: Artem Beliaikin/Pexels) Deur Rianca de Wet Jy spandeer al ure aanlyn, jy is besig om jou laaste selfoondata te gebruik en dit maak nie saak hóéveel keer jy deur die foto’s blaai of dit vergroot nie, jy het jou hart op ŉ pragkledingstuk verloor. Elke oomblik is ŉ kopkrapstryd, want jy kan nie besluit of jy werklik die item nodig het nie. Volgende keer kan jy hierdie wenke benut om nie net tyd te spaar nie, maar ook om werklik items te koop wat die res van jou klerekas sal komplimenteer: Dit is alles goed en wel dat die toppie ŉ pragstuk is, maar watter items in jou klerekas kan daarmee gekomplimenteer word? Dalk ŉ denim, ŉ elegante baadjie, ŉ formele broek, hakskoene of selfs jou gunsteling serp? Die eerste reël is om jouself aan jou bestaande kleurskema te herinner. Indien jou klerekas oorwegend aardse kleure bevat, sal dit goed wees indien jy eerder kleurvolle patrone vermy. Daar is natuurlik altyd daai een spesiale geleentheid waarvoor jy ŉ unieke item moet aanskaf, maar meestal koop jy klere om weekliks benut te kan word. Indien dit ŉ duur item is, probeer in gedagte hou hoe gereeld jy die item gaan gebruik. Leerskoene of ŉ leerhandsak kan heeljaar gebruik word, en daarom is dit die moeite werd om bietjie meer aan só ŉ item te spandeer. Ons almal verval somtyds in die gewoonte dat ons byvoorbeeld baie van swart klere, of van iets soos linnemateriaal hou en dan oor en oor soortgelyke items koop. Indien jy reeds ŉ paar swart skoene het, is dit nie nodig om weer geld te spandeer aan nóg ŉ paar nie. Belê dan eerder in ŉ kleur wat nog nie in jou klerekas voorkom nie. Met aanlyn inkopies is dit moeilik om deur ŉ foto die kwaliteit van die item te bepaal. Dit is altyd gepas om te kyk na die produkbeskrywing en dan oor die tipe materiaal waaruit die item vervaardig is op te lees. Die meeste dames geniet dit om die nuutste mode te volg, maar dit kan baie duur en korttermyn gefokus wees. Dit is hoekom dit belangrik is om jou persoonlike styl en voorkeure te ken. ŉ Item wat tans hoogmode is sal jou oor minder as ŉ paar maande rooi in die gesig laat. Wees jouself en vorm jou eie uniekheid. Aan die einde van die dag moet jy steeds goed lyk en goed voel in die item. Jy hoef glad nie skaam te wees vir jou liggaamsvorm nie, maar moet ook nie dat ánder skaam kry vir die klere wat jy aantrek nie. Jy hoef nie altyd iets te koop net omdat dit ŉ winskopie is nie. Maak seker dat dit jou begroting pas en dat jy dit wel kan bekostig. Robert Kiyosaki meen in sy baanbrekersboek, Rich Dad, Poor Dad, dat jy jou geld op iets moet spandeer wat weer vorentoe vir jou waarde kan skep. Dit is dieselfde met klere. Tog is daar niks so lekker om ŉ nuwe kledingstuk aan te trek, in die spieël te kyk en komplimente te ontvang nie. Lig jou ken op, dra jou gunsteling lipstiffie en koester jou styl en items in jou klerekas. Volgende keer wanneer jy wonder of jy ŉ item moet aanskaf, kan jy hierdie wenke vir praktiese advies volg.